I løbet af natten har ukendte gerningspersoner skrevet graffiti på den sten, Den lille havfrue sidder på ved Langelinie i København.

Vagtchef ved Københavns Politi Jesper Frandsen fortæller til B.T., at politiet rykkede ud klokken seks her til morgen efter en anmeldelse om hærværket mod den verdensberømte skulptur.

- Vi har gennemsøgt gerningsstedet med hunde og forsøger at sikre spor derude. Blandt andet noget af den maling, der er blevet brugt, siger vagtchefen.

Der er skrevet 'Free Hong Kong' med store røde bogstaver på stenen.

Politiet leder også efter den skabelon, der sandsynligvis er blevet brugt i forbindelse med hærværket.

Derudover forsøger politiet at indhente videomateriale fra området, som måske kan kaste lys over, hvem gerningsmændene er, skriver B.T.

Den lille havfrue, der fyldte 100 år i 2013, har i årenes løb været udsat for hærværk adskillige gange.

Læs også : TIDSLINJE Hærværk mod Den lille havfrue

Halshugget, lemlæstet og skændet

Et af de mest berømte tilfælde fandt sted i 1964, da vartegnet fik savet hovedet af.

Her påstod kunstneren Jørgen Nash at kende forbryderne, men nægtede at afsløre deres identitet.